Dié Gupta dalk gehangPawan Gupta sal môre hoor of hy die doodstraf opgelê gaan word. Dit het egter niks met die Guptas se gebruik van die Waterklooflugmabasis te make nie. Gupta, ‘n vrugteverkoper van Nieu-Delhi, is saam met drie ander skuldig bevind aan die groepverkragting en moord op ‘n 23-jarige fisioterapeut. Die staat vra die doodstraf vir al vier, terwyl die verdediging vra dat hulle lewenslank tronk toe gestuur word. ‘n Skare is gereeld buite die hof saamgetrek waar hulle plakkate swaai wat eis dat die mans galg toe gestuur moet word. Gupta, die werklose Akshay Kumar Singh, die gimnasiuninstrukteur Vinay Sharma en die busbestuurder Mukesh Singh is op al 13 aanklagte teen hulle skuldig bevind. Mukesh Singh se broer, Ram, is saam aangekla maar is vroeër in die tronk dood. ‘n Minderjarige is vroeër na ‘n verbeteringskool gestuur. Die voorval in Desember verlede jaar het internasionaal ontsteltenis veroorsaak. Die fisioterapeut en ‘n vriend was van ‘n bioskoop op pad terug huis toe, toe hulle op die bus aangeval is. Die vriend is aangerand, maar die fisioterapeut is verkrag en van die bus afgegooi. Sy is twee weke later aan haar beserings dood na sy vir spesiale mediese sorg na Singapoer gebring is. Die voorval het ook in Indië, waar groepverkragtings dikwels voorkom, ontsteltenis veroorsaak en ook Indië ernstig oor die probleem laat besin. Die fisioterapeut se verhaal is besonder aangrypend. Sy het arm grootgeword, en haar ouers het hul familiegrond verkoop om vir haar studies te betaal. Na sy fisioterapeut geword het, het sy na Nieu-Delhi verhuis om ‘n behoorlike bestaan te verseker en ook haar ouers finansieel te dra.